TS, FOTO: AFP

Ni u trećem ovogodišnjem finalu hrvatski tenisač Ivo Karlović (35) nije uspio doći do naslova. U završnom meču na ATP turniru u Newportu bolji je bio Australac Lleyton Hewitt. Naš je teniski veteran ranije ove sezone gubio u finalnim dvobojima u Memphisu i Düsseldorfu, a bolje sreće nije bio ni na travnatoj podlozi Newporta unatoč 26 ispaljenih asova. Nakon dva i pol sata igre Hewitt je slavio sa 6-3, 6-7(4), 7-6(3).Uz dva oduzeta servisa u prvom setu Australac je lako došao do vodstva. U drugom je setu, međutim i on imao puno problema na servisu. Karlović je prvi došao do breaka, da bi potom dvaput ispustio svoj servis i našao se na rubu poraza. Uspio je, međutim, u devetom gemu napraviti novi break, a kod 6-5 za Hewitta je spasio i meč-loptu na svom servisu. U tie-breaku je bio prilično uvjerljiv, a onda je već na startu trećeg seta imao tri break-lopte. Nijednu nije iskoristio, pa je na koncu opet odlučivao tie-break u kojem je ovaj put bolji bio nekadašnji prvi reket svijeta.Bio je ovo šesti međusobni dvoboj ovih tenisača i tek druga pobjeda za Hewitta, ujedno i prva na travi u četiri pokušaja. Ovo mu je jubilarni 30. naslov u karijeri. Karlović je, pak, ostao na pet osvojenih naslova, a ovo mu je bio šesti poraz u finalu u karijeri.